ทำไมรูเบิลรัสเซียยังแข็งค่า แม้ถูกคว่ำบาตร
รัสเซียทำอย่างไร ให้ค่าเงินรูเบิลแข็งค่า แม้ถูกทั่วโลกรุมแบน ? ลงทุนแมนจะเล่าให้ฟัง
31 พ.ค. 2565

ทำไมรูเบิลรัสเซียยังแข็งค่า แม้ถูกคว่ำบาตร /โดย ลงทุนแมน
หลังจากรัสเซียใช้กำลังทหารบุกประเทศยูเครน หลายประเทศทั่วโลกโดยเฉพาะสหภาพยุโรป และสหรัฐอเมริกา ได้มีการออกมาตรการรุมคว่ำบาตรรัสเซียอย่างหนักตลอดช่วงที่ผ่านมา
เรื่องดังกล่าวส่งผลต่อความเชื่อมั่นในเศรษฐกิจของรัสเซีย ค่าเงินรูเบิลจึงอ่อนค่าลงอย่างรุนแรง เมื่อเทียบกับดอลลาร์สหรัฐ
แต่ในเวลาเพียงไม่กี่สัปดาห์ ค่าเงินรูเบิลกลับมาอยู่ที่ระดับเดิม เท่ากับก่อนเกิดเหตุการณ์บุกยูเครน 
แถมแข็งค่ามากที่สุดในรอบ 4 ปี สวนทางกับสกุลเงินอื่น ๆ ที่ในช่วงนี้ต่างอ่อนค่าลง
ประเด็นของเรื่องนี้ก็คือ การแข็งค่าของเงินรูเบิล ไม่ได้เกิดจากภาวะการซื้อขายค่าเงินตามปกติทั่วไป แต่มาจากความตั้งใจของรัฐบาลรัสเซียที่ใช้หลากหลายมาตรการ เพื่อรักษาค่าเงินรูเบิล ให้ฟื้นจากการอ่อนค่าอย่างหนัก
แล้วรัสเซียทำอย่างไร ให้ค่าเงินรูเบิลแข็งค่า แม้ถูกทั่วโลกรุมแบน ?
ลงทุนแมนจะเล่าให้ฟัง 
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
หากเรามาดูมาตรการที่รัสเซียใช้นั้น ก็จะมีตั้งแต่ระดับรากหญ้า ไปจนถึงบริษัทขนาดใหญ่ และบริษัทต่างชาติที่ค้าขายกับรัสเซีย เริ่มตั้งแต่
- การรักษาปริมาณเงินรูเบิลภายในประเทศ
ด้วยการที่ธนาคารกลางรัสเซีย ปรับเพิ่มอัตราดอกเบี้ยจาก 9% เป็น 20% ซึ่งเรียกได้ว่า เป็นอัตราดอกเบี้ยที่สูงที่สุดในรอบ 19 ปี เพื่อจูงใจให้ชาวรัสเซียออมเงิน และยังคงถือเงินเป็นสกุลเงินรูเบิลไว้
- สั่งห้ามต่างชาติขายหลักทรัพย์ ที่อยู่ในประเทศรัสเซีย
- กำหนดให้นำเงินสกุลต่างประเทศ ออกนอกประเทศได้ไม่เกิน 10,000 ดอลลาร์สหรัฐ
โดยมาตรการเหล่านี้ เป็นส่วนสำคัญที่ช่วยชะลอ และยับยั้งการไหลออกของเงินทุน ให้ยังคงอยู่ภายในประเทศรัสเซีย ซึ่งช่วยพยุงค่าเงินรูเบิลไม่ให้อ่อนตัวลงมากไปกว่าเดิม
และนอกจากการหยุดไม่ให้เงินไหลออกแล้ว รัสเซียยังดำเนินมาตรการที่เป็นการ “บังคับ” ให้ค่าเงินรูเบิลแข็งค่ามากขึ้น
ด้วยการกำหนดให้บริษัทที่มีรายได้จากต่างประเทศ ต้องแปลงรายได้มากถึง 80% ให้อยู่ในรูปของสกุลเงินรูเบิล
นอกจากนั้นรัสเซียยังนำทุนสำรองระหว่างประเทศ เข้าแทรกแซงค่าเงินรูเบิลในตลาด หรือก็คือการไล่ซื้อเงินรูเบิลในตลาด
ทำให้ไม่ว่าจะเป็นบริษัทในประเทศ บริษัทต่างชาติ หรือรัฐบาลเอง ต่างก็ต้องนำเงินที่ถืออยู่ในรูปของเงินสกุลต่างประเทศ มาแลกเป็นเงินรูเบิล จึงทำให้ค่าเงินรูเบิลแข็งค่าขึ้นในช่วงที่ผ่านมา
ประเด็นต่อมาคือ “การแบนรัสเซียจากนานาชาติ” โดยเฉพาะการตัดธนาคารรัสเซียออกจากระบบการชำระเงินระหว่างประเทศ หรือ SWIFT
เมื่อติดปัญหาในการทำธุรกรรมทางการเงิน การนำเข้าและส่งออกของรัสเซีย จึงเกิดการติดขัดอย่างมาก และบางส่วนต้องหยุดชะงักลง
อย่างไรก็ตาม รัสเซียยังเป็นเจ้าตลาดในสินค้าจำเป็น ที่หลายประเทศขาดไม่ได้ ที่สำคัญที่สุดก็คือ “ก๊าซธรรมชาติและน้ำมัน”
พลังงานของรัสเซียเป็นสิ่งที่จำเป็นสำหรับหลายประเทศที่ผลิตพลังงานเองไม่ได้ แม้หลายประเทศจะแบนการนำเข้าเชื้อเพลิงจากรัสเซีย แต่ก็ทำได้เพียงบางส่วนเท่านั้น เพราะยังมีอีกหลายประเทศที่จำเป็นต้องนำเข้าพลังงานจากรัสเซีย
นอกจากนั้นราคาพลังงานในตลาดโลกที่ปรับตัวสูงขึ้นเป็นอย่างมาก กลับกลายเป็นว่าส่งผลให้เศรษฐกิจรัสเซียเกินดุลการค้ามากขึ้น หรือพูดง่าย ๆ ว่า รัสเซียมีกำไรต่อหน่วยมากขึ้น ทั้งที่ขายได้น้อยลง
บวกกับรัฐบาลรัสเซียยังมีการบังคับให้บางประเทศ ที่ต้องการซื้อก๊าซธรรมชาติ ต้องจ่ายค่าก๊าซเป็นสกุลเงินรูเบิลเท่านั้น
ส่งผลให้ปริมาณเงินสกุลต่างประเทศ ที่ได้จากการขายสินค้าแล้วนำมาแลกเป็นเงินรูเบิล 
มีปริมาณมากกว่าการนำเงินรูเบิล ไปแลกเป็นสกุลเงินต่างประเทศเพื่อซื้อสินค้า
อย่างไรก็ตาม สถานการณ์ดังกล่าว เป็นสิ่งที่เกิดขึ้นเพราะมีมาตรการจากรัฐบาลรัสเซียเข้ามาแทรกแซง ในขณะที่หลายประเทศเริ่มหมดความเชื่อมั่นในเศรษฐกิจของรัสเซียไปแล้ว และเริ่มตั้งคำถามถึงมูลค่าที่แท้จริงของสกุลเงินรูเบิล ว่าเป็นเท่าไรกันแน่
เมื่อคำตอบยังไม่แน่ชัด อีกทั้งการแบนจากนานาชาติ ทำให้เกิดความแตกต่าง หรือช่องว่างราคาของอัตราแลกเปลี่ยนค่าเงินรูเบิล ระหว่างในประเทศรัสเซียและนอกประเทศ
และถึงแม้ว่าค่าเงินรูเบิลจะแข็งค่าขึ้นกลับมาที่เดิม แต่ปริมาณการแลกเปลี่ยน หรือสภาพคล่องในตลาดกลับลดหายไปอย่างมาก
แล้วการแข็งค่าของเงินรูเบิล ส่งผลกระทบอย่างไรต่อธุรกิจในรัสเซีย ?
ปกติแล้ว การแข็งค่าของอัตราแลกเปลี่ยน จะมีผลดีต่อผู้นำเข้าสินค้า คือผู้นำเข้าจะมีต้นทุนการนำเข้าที่ต่ำลง
แต่จากปัญหาการโดนแบนในหลายอุตสาหกรรม รวมถึงความยากลำบากในการแลกเปลี่ยนสกุลเงิน ทำให้ผู้นำเข้าแทบไม่ได้ใช้ประโยชน์จากการแข็งค่าของค่าเงินเลย
ก็น่าติดตามว่า มาตรการต่าง ๆ ที่รัสเซียใช้เพื่อพยุงค่าเงินรูเบิลจะอยู่ได้นานแค่ไหน
และมูลค่าที่แท้จริงของเงินรูเบิล คือเท่าไรกันแน่
แต่ที่เราได้เรียนรู้จากเรื่องนี้คือ ค่าเงินที่แข็งค่า อาจไม่ได้หมายความว่าเศรษฐกิจในประเทศนั้นจะแข็งแกร่งเหมือนกัน..
╔═══════════╗
หนังสือ BRANDING THE NATION หนังสือที่เล่าถึงการสร้างแบรนด์ของแต่ละประเทศที่ทำให้ แต่ละประเทศเป็นแบบทุกวันนี้
เช่น ทำไมเยอรมนีเป็นประเทศแห่งรถยนต์ ทำไมฝรั่งเศสเป็นประเทศแห่งแบรนด์หรู
สั่งซื้อเลยที่
Lazada : 
Shopee : 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-